Predkladacia správa

	Realizácia predvstupovej pomoci a príprava na využívanie štrukturálnych fondov a Kohézneho fondu po vstupe patrí medzi prioritné oblasti. Európska komisia vo svojich hodnoteniach ku kapitole 21 – Regionálna politika a koordinácia štrukturálnych nástrojov vytýka Slovenskej republike predovšetkým nedostatočné administratívne zabezpečenie. Pripomienky Európskej komisie v administratívnej oblasti sa týkajú najmä nedostatku kvalifikovaných odborníkov, neobsadených miest a častej fluktuácie zamestnancov. 

	Vzhľadom na decentralizáciu systému riadenia pomoci EÚ po vstupe a čiastočne pred vstupom sa ešte viac zvyšuje zodpovednosť členských krajín za správnosť a efektívnosť riadenia pomoci, čím rastú aj nároky na odbornosť a jazykové znalosti. Na zabezpečenie odborne zdatných zamestnancov, ktorí majú vykonávať zodpovedné úlohy vo vzťahu k implementácii projektovo orientovaných fondov EÚ, je nevyhnutné ich adekvátne ohodnotenie. 

Nedostatok kvalifikovaných zamestnancov spôsobuje nízky stav implementácie predvstupových fondov, neefektívne využívanie, resp. neschopnosť využívať fondy EÚ, pričom ide o rámcové záväzky ES voči SR pre predvstupové fondy a štrukturálne operácie v sume 2 243,988 mil. EUR (cca 94,247 mld. Sk), z toho na predvstupové fondy podľa schválených finančných memoránd 2000–2002 pre PHARE a ISPA a schválených ročných finančných dohôd 2000– 2002 pre SAPARD  pripadá 484,158 mil. EUR a na štrukturálne fondy 1 182,57 mil. EUR  na Kohézny fond 577,26 mil. EUR pre roky 2004-2006.

 V prípade, že adekvátne štruktúry a systémy pre štrukturálne fondy,  Kohézny fond a Rozšírený decentralizovaný implementačný systém (EDIS) pre programy PHARE a ISPA, nebudú vybudované ešte v roku 2003, môže to viesť k zastaveniu, resp. k zníženiu čerpania pomoci ES v období rokov 2004 - 2006. Zároveň nízke čerpanie prostriedkov štrukturálnych fondov a Kohézneho fondu po vstupe do EÚ ovplyvní výšku alokácie pre SR v ďalšom plánovacom období rokov 2007 až 2013.

	Z týchto dôvodov Ministerstvo financií SR navrhuje na tento účel vyčlenenie z rezervy vlády SR v rámci štátneho rozpočtu pre rok 2003 finančné prostriedky na mzdy a platy, vrátane odvodov v sume 50 mil. Sk, ktorá má byť rozdelená v období apríl až december 2003 na príslušné orgány a organizácie zabezpečujúce prípravu a realizáciu pomoci EÚ. 

	Pre uvedenú agendu je v roku 2003 vytvorených  578 pracovných miest, z ktorých je k 1.4.2003 obsadených 307 miest.
	
	Účelom tohto materiálu je zatraktívniť pozície, pritiahnuť a udržať kvalifikovaných zamestnancov s cieľom zlepšiť implementáciu projektovo orientovaných fondov EÚ - predvstupových fondov, štrukturálnych fondov a Kohézneho fondu. Materiál obsahuje zdôvodnenie návrhu na zvýšenie ohodnotenia, popis funkcií jednotlivých orgánov a organizácií, ktoré plnia pri implementácii a návrh na rozdelenie finančných prostriedkov.

Vzhľadom na to, že sa jedná o nesystémový krok riešenia situácie a rozdelenie prostriedkov podľa počtu miest nie je ideálne, v návrhu uznesenia vlády navrhujeme uložiť úlohu predsedovi Úradu pre štátnu službu a ministrovi práce, sociálnych vecí a rodiny v spolupráci s podpredsedom vlády pre európsku integráciu a ministrom financií vypracovať návrh systémového riešenia ohodnotenia zamestnancov zodpovedných za čerpanie fondov EÚ.
	Materiál bol predložený na medzirezortné pripomienkové konanie a na rokovanie vlády sa predkladá bez rozporov. 

	 Uvedený materiál nemá dopad na štátny rozpočet.